Eurostat confirmă paradoxul românesc: Suntem pe primele locuri în UE la suprafeţele cultivate cu cereale, dar codaşi la producţia obţinută la hectar

agrointeligenta.ro - 31 martie 2014 10:30

Distribuie pe Facebook

Din punct de vedere al suprafeţelor cultivate cu grâu, porumb boabe şi cartofi, România se plasează pe primele locuri în rândul statelor membre ale Uniunii Europene. Cu toate acestea randamentele sunt net inferioare altor ţări. De exemplu, dacă la porumb boabe deţinem cea mai mare suprafaţă cultivată din UE, randamentul obţinut a fost cel mai mic faţă de cel al principalelor state membre, potrivit Institutului Naţional de Statistică.

Potrivit rezultatelor cercetării statistice „Producţia agricolă vegetală la principalele culturi, în anul 2013”, producţia agricolă vegetală a înregistrat creşteri la toate culturile datorită condiţiilor climatice favorabile.

Producţia de cereale a crescut cu 64% în 2013 faţă de anul precedent

Suprafaţa cultivată cu porumb boabe în anul 2013 reprezintă 47,1% din suprafaţa cultivată cu cereale pentru boabe, iar cea cultivată cu grâu 39%. Producţia de cereale pentru boabe a crescut cu 63,9% faţă de anul precedent, datorită creşterii randamentelor la hectar (producţia medie la hectar), astfel: porumb boabe (de 2 ori), orz şi orzoaică (+39,8%), grâu (+31,2%), ovăz (+16,6%).

La leguminoase pentru boabe, producţia a crescut cu 12,7% datorită randamentului la hectar (+15,3%) deşi suprafaţa cultivată a scăzut cu 2,2%.

La plante uleioase, producţia a crescut cu 79,3%, datorită atât creşterii suprafaţei cultivate (+13,6%), cât şi a randamentelor la hectar.

Creşteri ale producţiei s-au înregistrat la: rapiţă (de 4,3 ori) în principal datorită creşterii suprafeţei cultivate de 2,7 ori), floarea soarelui (+52,7%) şi soia (+45,2%). Suprafaţa cultivată cu soia a scăzut cu 13,8%.

Producţia la sfeclă de zahăr a crescut cu 37,6%, în principal datorită creşterii randamentului la hectar cu 32,7% dar şi a suprafeţei cultivate cu 3,7%.

Producţia de cartofi a crescut cu 31,8%, datorită creşterii randamentului la hectar (+42,0%) deşi suprafaţa cultivată a scăzut (-7,1%), faţă de anul precedent.

La legume, producţia a fost mai mare cu 13,6%, datorită creşterii producţiilor medii la hectar deşi suprafeţele cultivate au avut o uşoară scădere.

Producţiile au fost mai mari la: castraveţi (+12,6%), ceapă (+10,1%), tomate (+9,1%), morcovi (+9%), pepeni verzi şi galbeni (+9%), ardei (+8,7%), varză (+3,7%).

Suprafeţe mai mici cultivate cu pomi fructiferi şi viţă de vie

În anul 2013, producţia de struguri a crescut cu 27,3%, datorită în principal creşterii randamentului la hectar, atât la plantaţiile de vii altoite (+37,4%), cât şi la plantaţiile de vii hibride (+15,5%). Suprafaţa cultivată a fost mai mică cu 0,6% faţă de anul 2012.

Suprafeţele cultivate cu principalele specii de pomi fructiferi au scăzut la meri (-1,8%), pruni (-1,5%), iar la celelalte specii de pomi fructiferi s-au menţinut la nivelul anului precedent. Producţia de fructe din livezi a crescut cu 11,6% faţă de anul precedent. Pe principalele specii de pomi fructiferi producţia a înregistrat creşteri la: cireşi şi vişini (+30,4%), peri (+15,8%), caişi şi zarzări (+12,5%), pruni (+11,5%) şi meri (+8,3%), potrivit Institutului Naţional de Statistică.

Doar locul 6 la producţia de grâu în UE

Din punct de vedere al suprafeţei cultivate cu grâu, în anul 2013, România s-a situat pe locul patru după Franţa, Germania şi Polonia, iar la producţia obţinută, pe locul şase, după Franţa, Germania, Regatul Unit, Polonia şi Spania. În ceea ce priveşte randamentul, ţara noastră se află printre ultimele ţări în rândul statelor membre ale UE.

Grâu

Ţara Suprafaţa cultivată (mii ha) Producţia (mii tone) Randament (kg/ha) România 2135,0 7428,0 3479 Bulgaria 1200,0 5097,0 4248 Republica Cehă 829,4 4725,9 5698 Danemarca 568,2 4139,0 7284 Franţa 5323,0 38613,9 7254 Germania 3124,9 24926,6 7977 Grecia 563,2 1568,6 2785

Sursa: Eurostat

România s-a situat pe primul loc la suprafaţa cultivată cu porumb, iar la producţie s-a situat pe locul doi, după Franţa, datorită unui randament net inferior. De altfel randamentul la porumb realizat de România este cel mai mic faţă de cel al principalelor state membre UE.

Porumb boabe

Ţara Suprafaţa cultivată (mii ha) Producţia (mii tone) Randament (kg/ha) România 2580,0 11373,0 4408 Austria 201,9 1639,0 8118 Bulgaria 420,0 2300,0 5476 Republica Cehă 111,9 752,6 6726 Croaţia 290,0 1914,0 6600 Franţa 1849,6 15053,0 8139 Germania 495,8 4072,4 8214

Floarea soarelui se numără printre culturile cu tradiţie în România. Atât din punct de vedere al suprafeţei cultivate cât şi al producţiei, în anul 2013, România s-a situat pe primul loc în rândul principalelor State Membre.

Floarea soarelui

Ţara Suprafaţa cultivată (mii ha) Producţia (mii tone) Randament (kg/ha) România 1068,0 2135,0 1999 Austria 21,8 53,0 2431 Bulgaria 751,0 1802,0 2399 Republica Cehă 21,3 49,8 2338 Croaţia 40,0 96,0 2400 Franţa 770,6 1580,1 2050 Germania 21,9 49,4 2256

În ceea ce priveşte suprafaţa cultivată cu cartofi, în anul 2013, România s-a situat pe locul trei după Polonia, Germania şi pe locul şapte la producţie (după Germania, Olanda, Franţa, Polonia, Regatul Unit şi Belgia) datorită randamentului inferior.

Cartofi

Ţara Suprafaţa cultivată (mii ha) Producţia (mii tone) Randament (kg/ha) România 208,0 3250,0 15625 Belgia 75,4 3479,6 46149 Danemarca 39,8 1592,0 40000 Franţa 154,1 6297,1 40864 Germania 241,2 9239,5 38306 Grecia 32,7 829,4 25364 Italia 38,9 99,7 2563

Cercetarea statistică “Producţia vegetală la principalele culturi”, realizată de către Institutul Naţional de Statistică a fost efectuată pe baza unui eşantion reprezentativ la nivel naţional, regiuni de dezvoltare şi judeţe. Volumul eşantionului a fost de 59688 exploataţii agricole, din care 23739 exploataţii agricole cu personalitate juridică şi 35949 exploataţii agricole fără personalitate juridică.

Pe Instagram-ul Agrointeligența găsiți imaginile momentului din agricultură!